**Македонска песнарка** е стихозбирка напишана од македонскиот национален и револуционерен деец Ѓорѓија Пулевски. Стихозбирката *Македонска песнарка* се состои од два дела (две книшки) и е објавена во 1879 година во Софија. Како и во својата поема Самовила Македонска, Ѓорѓија Пулевски и во ова свое дело со силен македонски патриотски набој ги повикува Македонците да се кренат во борба за својата слобода и слобода на Македонија. Во песните тој вклучува обраќања кон Македонците, но и кон европската јавност, реагирајќи против решенијата на Берлинскиот конгрес во 1878 (по Руско-турската војна и ослободувањето на Бугарија) со кои се оставила Македонија пак под турското ропство. Исто така и во песните на оваа стихозбирка Ѓорѓија Пулевски ја истакнува непосредната поврзаност на Македонците со Античките Македонци, а Александар Македонски и Филип Македонски ги споменува како *наши* македонски цареви.

Песни
-----

Како и насловите на претходно објавената поема Самовила Македонска и на песнарките, така и првите три целосно негови стихотворби во првата стихозбирка се одликуваат со изразито потенцирани национално интонирани наслови кои ги содржат зборовите *Македонија*, *македонско/и*, *Македонци*. Меѓу овие песни се вбројуваат: *Плачење македонско*, *Македонцим ув прилог* и *Жаљост македонска*. Додека првите две песни се со еден специфично негов изразен стил, сличен на оној на Григор Прличев, третата патриотска песна е напишана наполно во духот на македонската народна песна, заради што е прифатена во народот до денешни дни. Песната „Жаљост македонска" претставува приспособување, односно адаптација, на постара народна песна кое е успешно актуализирано со тековните случувања при што таа започнува со познатите стихови: *Не жали, Стано мори, не плачи, не рони тије с'лзи крвави*. Слични потфати Ѓорѓија Пулевски има правено и во другите навистина народни умотворби што ги објавува во продолжение. Сите тие носат и една специфична графика за укажување на мелодиската линија при вокалното исполнување: со своевидно повторување на вокалите (наместо со нотација) авторот сака да укаже како треба да се пее стихот, а тој исто така изречно наведува со каква инструментална придружба се пеат одделни песни. Мечтата за  ***Кралевина Македонија***  со децидната потенцирана национална идеологија ја покривала рапавоста на стиховите и несмасноста на одделни јазични конструкции.

### Македонцим ув прилог

Една од песните во стихозбирката Македонска песнарка е песната *Македонцим ув прилог*. Во оваа песна Ѓорѓија Пулевски повторно се повикува и ги потсетува Македонците на нивното славно минато и историја со нивните кралеви Филип Македонски и Александар Македонски. Понатаму тој реагира против решенијата од Берлинскиот конгрес со кои Македонија била оставена под турското ропство, за на крај да ги повика своите сонародници - Македонци да се кренат и јуначки да се борат како под цар Александар и историјата стара да ја оживеат.

 ***Татковина ја ово место мило Македонцим,*** 
 ***кралевина била под краљом Филипом,*** 
 ***старо царство, јесте од цара Александра,*** 
 ***наш цар македонски, познат Александар велики ув вселену.*** 
*Он је наше царство во Полостров Балкански*
*је го оставил все горским Славјаним*.
*Чујте, браќа наши јевропски христијани,*
*да ја наша судбина нами досадила*
*мије хоштеме нашу домовину.*
*Ево днеска в македонскеј кралевини наши браќа тужат*
*зашто само назе под ропство оставајет*
*зато и мије хоштеме своју домовину*!
 ***Братије наши Македонци од православну веру,*** 
 ***да се сви сложиме, јуначки бориме,*** 
 ***како наши стари под цар Александром,*** 
 ***повтор спомен своим имјам по нас оставиме!*** 
 ***Историју стару да ју оживиме,*** 
*мије глејте сега да ју исполниме*.

Одглас
------

Оваа збирка македонски народни песни била многу позитивно прифатена, а нејзините песни биле мошне популарни во Македонија, особено во Мијачијата и посебно меѓу македонската емиграција во Бугарија. Одгласот меѓу емиграцијата бил доста голем и позитивен, при што дел од овие песни доживувале и второ објавување во 1884 година. Константин Везенков бил еден од оние што биле воодушевени од патриотизмот на својот познаник Пулевски искажан во неговите авторски песни за Филип и Александар Македонски, па решил дел од нив да објави во весникот „Марица".

Поврзано
--------

* Ѓорѓија Пулевски
* Самовила Македонска

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * п
* р
* у
Збирка на книги и дела за Македонија и Македонците |
| --- |
|  |
|  | Пресказание на Голем Александр (1845) • Самовила Македонска (1878) • Македонска песнарка (1879) • Народноста на македонските Словени (1890)  • Славјанско-маќедонска општа историја (1892)  •  На Мокров (расказ од животот на Македонците) (1892)  • Материјали по изучувањето на Македонија (1896) • За Македонцките работи (1903)  •  Зошто ние Македонците сме одделна нација (1934)  •  Македонското прашање - во минатото и сега (1943)  •  Раѓањето на Македонската нација (1967)  •  За Македонската нација (1976)  •  Социологија на македонската национална свест (1992)  •  Македонски работи (2013) |  |
|  |
|      Дел од серијалот: Книги за Македонија и Македонците    |

 |

Наводи
------

1. 1 2 3 4  Ристовски, Блаже (1995). *Македонија и македонската нација*. Детска радост. стр. 134.
2. 1 2 3 4 5 6 7  Ристовски, Блаже (1996). *Ѓорѓија М. Пулевски - меѓник во нашата култруно-национална историја*. Македонска академија на науките и уметностите. стр. 18–19.
3. 1 2  кај него преземено од  ***Македонска песнарка* отъ Георгьа Пулевски, б.в.м. Софiа 1879, стр. 5-6**
4. ↑  Исто
5. ↑  К. Иречекъ: Български дневникъ томъ ІI - Октомври 1881 - октомври 1884 (23 април / 6 май)